Sme združenie štrnástich vlastníkov pozemkov na stavbu rodinných domov. Obec nemá zdroje na inžinierske siete, preto si ich musíme vybudovať a prefinancovať sami. Zo všetkých vlastníkov sa však dvaja odmietajú podieľať na financovaní. V zmluve o založení združenia sme to čiastočne ošetrili článkom, ktorý hovorí, že ak sa teraz niektorý vlastník nechce podieľať na financovaní sietí, zafinancuje ich združenie, ale v momente, keď sa bude chcieť k týmto sieťam pripojiť, bude musieť združeniu uhradiť časť nákladov (náklady na celé dielo sa rozpočítajú podľa m2) a tiež úrok 6 % p. a. No zábezpeka sa nám zdá nedostatočná, siete chceme previesť na správcov.
Existuje možnosť využitia ťarchy vkladom do katastra, ktorá by hovorila o nutnosti vyrovnania záväzkov vlastníka pozemku voči združeniu, ak by chcel pozemok napojiť na siete, respektíve predať tretej osobe?
Ľuboš
Neuvádzate, či siete na správcov prevediete odplatne (vrátane potenciálnej pohľadávky voči "neplatičom") alebo bezodplatne. Rovnako nie je zrejmé, či vaše združenie má právnu subjektivitu (bolo založené podľa zákona o združovaní občanov) alebo nie (bolo založené podľa Občianskeho zákonníka). Predpokladajme však, že právnu subjektivitu má.
V prípade odplatného prevodu, môžu správcovia sietí od vás odkúpiť aj budúcu pohľadávku. V takom prípade by táto pohľadávka združenia bola uspokojená, pričom dotknutí vlastníci, respektíve ich právni nástupcovia, by svojej povinnosti zaplatiť za vybudované dielo neunikli. Ak by šlo o bezodplatný prevod, v zmluve so správcami by malo byť dohodnuté, že v prípade ak niektorý z neplatiacich vlastníkov požiada o pripojenie k sieťam, správcovia sietí na združenie bezodkladne a bezodplatne postúpia pohľadávku proti týmto vlastníkom tvorenú sumou za pomernú časť nákladov a dohodnutým úrokom.
Pokiaľ ide o zriadenie ťarchy, ako budúci investori diela sa v rámci združenia môžete medzi sebou dohodnúť, že na zabezpečenie pohľadávok vzniknutých z realizácie predmetu diela (vybudovanie sietí), vznikne na základe záložnej zmluvy k pozemku a nehnuteľnostiam na nich postavených záložné právo v prospech združenia. Vznik a zánik záložného práva sa potom zapíše do katastra nehnuteľností.